Poliisi varoittaa jälleen uudesta tunnuslukuhuijauksesta, jollaisista on ilmoitettu kiihtyvästi ainakin Keski-Suomessa.

Poliisin mukaan keskisessä Suomessa on viimeisen reilun viikon aikana sattunut useita huijauksia, joissa ihmisten pankkikorttiin ja toisinaan myös pankkitilin sisältöön on päästy käsiksi.

Poliisin mukaan osassa tapauksia on ensin hankkiuduttu sisälle huijatun asuntoon tekaistulla syyllä, kuten pyytämällä päästä käymään vessassa. Kävijöitä on poliisin mukaan ollut kaksi, ja he ovat onnistuneet viemään pankkikortin kiinnittämällä huijatun huomion muualle käynnin aikana.

Pankkikortteja on anastettu myös muin tavoin. Sen jälkeen kuvio on selvä ja toistuva, poliisi kertoo.

– Tekijöiden poistuttua paikalta on myöhemmin soitettu asukkaalle ja esiinnytty joko poliisina tai pankkivirkailijana. Kaikissa nyt tutkittavissa rikoksissa yhteistä on siis se, että pankkikortin haltuun saamisen jälkeen puhelimitse ollaan oltu yhteydessä, esiinnytty joko poliisina tai pankkivirkailijana ja tiedusteltu pankkikortin tunnuslukua. Tämän jälkeen, kun tunnusluku on saatu selville, pankkikortilla on saatu myöhemmin nostettua rahaa, poliisi kertoo tiedotteessaan.

Poliisi muistuttaa, että poliisi tai pankkivirkailijat eivät tiedustele kenenkään pankkikortin tunnuslukuja puhelimitse eikä tietoja tule antaa puhelimessa kenellekään. Pankkikortti kannattaa kuolettaa heti kun huomaa sen kadonneen.

Poliisin mukaan tekijöistä ei tällä erää ole tietoa. Poliisi tutkii tapauksia ja pyytää ilmoittamaan havainnoista joko sähköpostilla osoitteeseen rikosvihjeet.keski-suomi.sisa-suomi@poliisi.fi tai poliisin vihjepuhelimeen 0800 181 880. Akuuteissa tilanteissa kannattaa soittaa suoraan hätänumeroon 112.